Piet Croucamp en UJ se paaie skei | Maroela Media
Die Universiteit van Johannesburg (UJ) en die politieke wetenskaplike dr. Piet Croucamp se paaie gaan skei.
Herman Esterhuizen, woordvoerder van die universiteit, het aan Maroela Media gesê Croucamp sal op 30 Junie by die universiteit klaarmaak. Dit is egter nie duidelik of Croucamp afgedank is of self besluit het om te gaan nie.
Die besluit hou glo verband met die 'godslasterlike uitlatings' wat hy gemaak het tydens 'n debat met prof. Richard Howe van die Southern Evangelical Seminary oor die bestaan van God. Die debat het in Augustus 2013 plaasgevind en sedertdien het klankopnames van die debat al verskeie kere die ronde op sosiale media gedoen.
Esterhuizen het dit egter ontken. "Dr. Croucamp se vertrek hou nie verband met die kwessie van die omstrede YouTube-opname wat 'n paar maande gelede weer die ronde begin doen het nie. UJ sal in die verband nie langer die kwessie van daardie opname najaag nie."
Dr. Croucamp kon nie onmiddellik vir kommentaar bereik word nie.
Maroela Media het vroeër die maand berig Croucamp sal nie die nuwe reeks van MegaBoere aanbied nie. Wynand Dreyer, regisseur van MegaBoere, het aan Maroela Media gesê Croucamp het reeds, voor daar besluit is om 'n derde reeks van MegaBoere te verfilm, aangedui dat hy nie beskikbaar sal wees nie.
Maroela Media het egter verneem dat kykNET oorval is met klagtes van die publiek oor Croucamp se 'godslasterlike uitsprake'. Dit is egter nie duidelik of Croucamp om dié rede besluit het om nie deel te wees van die nuwe reeks nie.
Tydens die debat sê Croucamp onder andere "daar is geen f****n bewyse dat daar 'n God is nie. Jy kan dit probeer afdwing of inpas op die manier wat jy wil – dit bestaan nie, bloot omdat jy wil hê dit moet bestaan nie. Hy bestaan nie. Hy bestaan in jou gedagtes, hy is deel van jou primitiewe DNS. Dit is deel van jou primitiewe instink, jou primitiewe reaksie."
Nou moet RSG ook nog net ontslae raak van hom.
Dankie tog. Wens hy wil sommer uit die land ook trap. Hier is nie plek vir sy vieslike aanmerkings oor n ALMAGTIGE LEWENDE GOD nie.